Országgyűlési képviselő segítségét kéri az önkormányzat a takarék ügyben – Bordány
Bordány Nagyközség Önkormányzatának képviselő-testülete december 20-án tartotta soros ülését, ahol a helyi takarékszövetkezet bezárásának ügye is napirendre került, mert a takarék arról tájékoztatta az önkormányzatot, hogy a bordányi fiókot a zákányszékivel vonta össze január elsejétől. (A testületi ülésről szóló részletes beszámolónkat majd a Bordányi Napló következő számában olvashatják el). A Képviselő-testület javasolja, hogy a 3A Takarékszövetkezet vizsgálja meg annak lehetőségét, hogy bankfiókjait a korábbi Bordány-Forráskút mintájára osztott nyitva tartással működteti Üllés-Bordány, Zsombó-Bordány, Zákányszék-Bordány vagy Kiskundorozsma-Bordány viszonylataiban. A nyitva tartás elosztásával (3+2 nap), a jelenlegi humán erőforrás megtartásával költségemelkedés nélkül lehetővé válna az itt élők helyben történő kiszolgálása. Javaslatunk alapján a takarékszövetkezet dolgozóinak kellene csak utazniuk, és minden polgár a saját lakóhelyén a megszokott környezetben tudná intézni bankügyeit. A képviselők az országgyűlési képviselő segítségét is kérik az ügyben.
Jelenleg a takarékbusz érkezik a településre. Minden kedden 8-11.30 és csütörtökön 12 és 15.30 óra között intézhetik bank ügyeiket a Faluház előtt.
2019. január 2. in közösség